b"\n_START_ARTICLE_\nJean Paul de Gua de Malves\n_START_SECTION_\nVida\n_START_PARAGRAPH_\nDe Gua va n\xc3\xa9ixer el 16 d'abril de 1710 a Carcassona. El seu pare, Jean Degua, havia deixat Lim\xc3\xb3s a finals del segle XVII, per establir-se a Carcassona com a comerciant t\xc3\xa8xtil. El 1720 va esdevenir bar\xc3\xb3 en comprar la baronia de Malves. El seu negoci va fer fallida el 1725 i el mateix Jean Degua es va salvar d'una condemna a mort per fallida fraudulenta, gr\xc3\xa0cies a la intervenci\xc3\xb3 del duc de Chaulnes._NEWLINE_Jean Paul de Gua va seguir estudis per ser capell\xc3\xa0, mentre els seus germans van ser oficials militars. No se sap quan va esdevenir abb\xc3\xa9, per\xc3\xb2 ell mateix es donava aquest t\xc3\xadtol el 1728._NEWLINE_Despr\xc3\xa9s d'un viatge per It\xc3\xa0lia, s'instal\xc2\xb7la a Par\xc3\xads on coneix Clairaut i altres acd\xc3\xa8mics, i el 1732 \xc3\xa9s nomenat membre de l'Acad\xc3\xa9mie des Sciencies de Bordeaux a inst\xc3\xa0ncies de Dortous de Mairan, secretari perpetu de l'Acad\xc3\xa9mie Royale. La seva fama com a matem\xc3\xa0tic es comen\xc3\xa7a a estendre, fins al punt que el 1733 llan\xc3\xa7a un desafiament al matem\xc3\xa0tic Alexis Fontaine des Bertins._NEWLINE_La publicaci\xc3\xb3 el 1740 dels Usages (vegeu m\xc3\xa9s endavant) li val la seva admissi\xc3\xb3 a l'Acad\xc3\xa9mie Royale des sciences el 1741. L'any seg\xc3\xbcent \xc3\xa9s nomenat professor de filosofia grega i llatina del Coll\xc3\xa8ge Royal, c\xc3\xa0rrec que mantindr\xc3\xa0 fins al 1748._NEWLINE_El 27 de juny de 1746 signa un contracte amb els llibreters Le Breton, Briasson, Durand i David per editar una Encyclop\xc3\xa9die ou Dictionnaire universel des arts et des science de la qual ell era l'editor principal. Un any despr\xc3\xa9s, el 3 d'agost de 1747, el contracte \xc3\xa9s rescindit per raons encara poc clares i els llibreters nomenen dos mesos m\xc3\xa9s tard com a nous editors D'Alembert i Diderot._NEWLINE_Inicia nombrosos projectes que no es porten mai a terme: una traducci\xc3\xb3 dels Philosophical Transactions, un gran llibre d'Aritm\xc3\xa8tica, la cerca de mineral d'or i altres metalls al sud de Fran\xc3\xa7a, l'edici\xc3\xb3 d'una nova revista cient\xc3\xadfica (les M\xc3\xa9moires p\xc3\xa9riodiques), una nova loteria, estudis dels terratr\xc3\xa8mols i altres fen\xc3\xb2mens meteorol\xc3\xb2gics a fi de preveure'ls..._NEWLINE_Aix\xc3\xad doncs, tampoc resulta estrany que el 1756 fos empresonat per llibertinatge arran de la den\xc3\xbancia d'una prostituta, ni que s'emboliqu\xc3\xa9s en un costos\xc3\xadssim proc\xc3\xa9s judicial contra els seus germans per l'her\xc3\xa8ncia del seu pare."